C 439/19

Uverejnenie žiadosti o schválenie podstatnej zmeny špecifikácie výrobku podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2021/C 439/09)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

ŽIADOSŤ O SCHVÁLENIE PODSTATNEJ ZMENY ŠPECIFIKÁCIE VÝROBKU S CHRÁNENÝM OZNAČENÍM PÔVODU ALEBO CHRÁNENÝM ZEMEPISNÝM OZNAČENÍM

Žiadosť o schválenie zmeny v súlade s článkom 53 ods. 2 prvým pododsekom nariadenia (EÚ) č. 1151/2012

„Raschera“

EÚ č.: PDO-IT-0023-AM02 – 23. septembra 2020

CHOP (X) CHZO ( )

1. Skupina žiadateľov a oprávnený záujem

Consorzio Tutela Formaggio Raschera DOP Via Mondovì Piazza 1/d 12080 Vicoforte (CN) TALIANSKO e-mailová adresa: info@raschera.com

Consorzio Tutela Formaggio Raschera DOP [Združenie pre ochranu syra „Raschera“ CHOP] združuje výrobcov syra „Raschera“ a je oprávnené predložiť žiadosť o zmenu podľa článku 13 ods. 1 dekrétu č. 12511 ministerstva poľnohospodárskej, potravinárskej a lesníckej politiky zo 14. októbra 2013.

2. Členský štát alebo tretia krajina

Taliansko

3. Položky v špecifikácii výrobku, ktorých sa zmena týka

☐ Názov výrobku

☒ Opis výrobku

☒ Zemepisná oblasť

☐ Dôkaz o pôvode

☒ Spôsob výroby

☐ Súvislosť

☐ Označovanie

☒ Iné: opätovné vymedzenie druhu výrobku „di Alpeggio“ [„z horských pasienkov“]; zosúladenie súvislosti so zmenou týkajúcou sa syridla

4. Typ zmeny (zmien)

☒ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v súlade s článkom 53 ods. 2 tretím pododsekom nariadenia (EÚ) č. 1151/2012.

☐ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument).

5. Zmena (zmeny)

Opis výrobku

— Zmeny článku 2 špecifikácie výrobku a bodu 3.2 jednotného dokumentu

K opisu syrovej hmoty sa dopĺňa táto veta:

„niekedy s výskytom jemných prirodzených žíl v blízkosti kôry“.

Napriek tomu, že táto vlastnosť sa vyskytuje len v niektorých prípadoch, ide o typickú vlastnosť výrobku, ktorú si veľmi cenia zákazníci a ktorá sa považuje za známku kvality. Často však táto vlastnosť viedla k tomu, že kontrolný orgán považoval syr za nevyhovujúci. Preto sa rozhodlo o výslovnom zahrnutí tejto vlastnosti do opisu syrovej hmoty.

Zemepisná oblasť

— Zmena článku 3 špecifikácie výrobku a bodu 4 jednotného dokumentu

Dopĺňa sa obec Villafranca Piemonte v provincii Turín.

Na doplnenie obce Villafranca Piemonte existujú historické dôvody. Zemepisná oblasť tejto obce susedí takmer so všetkými obcami provincie Cuneo. Táto priľahlosť vždy znamenala, že výrobné podmienky v tejto zemepisnej oblasti sú rovnaké ako tie v zemepisnej oblasti syra „Raschera“.

Spôsob výroby

— Zmena článku 5 špecifikácie výrobku a bodu 3.3 jednotného dokumentu – druh syridla

Aktuálna verzia:

„Mlieko sa musí nechať zraziť pri teplote od 27 do 36 °C prostredníctvom tekutého živočíšneho syridla.“

Nová verzia:

„Mlieko sa musí nechať zraziť pri teplote od 27 do 38 °C. Ak sa používa živočíšne syridlo, musí obsahovať aspoň 80 % chymozínu. Môžu sa použiť zrážacie látky neživočíšneho pôvodu.“

Zvýšenie teploty zrážania je vysvetlené skutočnosťou, že súčasné techniky výroby syra, ako sú pridávanie štartovacích kultúr, si v záujme čo najlepšieho priebehu výroby vyžadujú vyššie teploty.

Zmena vlastností syridla je vysvetlená skutočnosťou, že roky nadobudnutých skúseností výrobcov naučili, že výsledkom používania syridla s obsahom aspoň 80 % chymozínu je syr vyššej kvality, pričom sa táto kvalita udržiava počas dlhšieho obdobia v porovnaní so syrom, ktorý bol vyrobený prostredníctvom syridla s nižším percentuálnym podielom chymozínu.

Okrem toho sa s cieľom spĺňať rastúci dopyt zákazníkov po tomto druhu výrobku zaviedla možnosť používať syridlo neživočíšneho pôvodu.

— Zmena článku 5 špecifikácie výrobku a bodu 3.4 jednotného dokumentu (kroky pri výrobe, ktoré sa musia uskutočniť v oblasti) – metódy solenia

Aktuálna verzia:

„Syr sa musí soliť za sucha. Dochádza k tomu zvyčajne dva razy a môže mu predchádzať naloženie do soľného nálevu.“

Nová verzia:

„Syr sa naloží v soľnom náleve a/alebo sa solí za sucha.“

Táto zmena sa opiera o štúdiu, pri ktorej sa analyzovali výsledky získané z výskumu, ktorý sa vykonal solením podľa existujúcej špecifikácie výrobku a solením v soľnom náleve. Z tejto štúdie vyplýva, že syr „Raschera“ vyrobený za použitia dvoch rozličných metód solenia má rovnaké vlastnosti. Preto sa rozhodlo umožniť výrobcom voľný výber, pokiaľ ide o spôsob solenia.

— Zmena článku 5 špecifikácie výrobku – zrenie syra „Raschera“

Touto zmenou sa výrobcom umožňuje používať na etiketách slová „Oltre quattro mesi“ [„Viac ako štyri mesiace“].

Dopĺňa sa preto tento text:

„Syr, ktorý zrel aspoň 120 dní, môže obsahovať slová ‚Oltre quattro mesi‘ na prúžku, ktorý možno pripevniť k papierovej etikete.“

Týmito slovami sa umožní presnejšie označenie syra „Raschera“, ktorý zrel viac ako 4 mesiace, a spotrebitelia ho okamžite rozpoznajú.

Iné

— Zmena článku 3 špecifikácie výrobku a bodu 3.3 jednotného dokumentu – vymedzenie pojmu „Raschera d‘Alpeggio“

Táto zmena nemá vplyv na oblasť výroby, ale skôr sa ňou zosúlaďuje druh výrobku „di Alpeggio“ s pravidlami regiónu Piemont.

Aktuálna verzia:

„Oblasť výroby a dozrievania zahŕňa celé územie provincie Cuneo. Označenie „di Alpeggio“ môže niesť okrúhly alebo hranatý bochník syra „Raschera“, ktorý sa vyrába a necháva dozrieť v nadmorskej výške 900 m v obciach Frabosa Soprana, Frabosa Sottana, Garessio (iba oblasť Valcasotto), Magliano Alpi (oblasť, ktorá hraničí s obcou Ormea), Montaldo Mondovì, Ormea, Pamparato, Roburent a Roccaforte Mondovì, a ktorý sa vyrába z mlieka rovnakého pôvodu a ktorý sa necháva dozrieť kdekoľvek na území uvedených správnych jednotiek.

Nová verzia:

„Oblasť výroby mlieka, výroby syra „Raschera“ (CHOP) a jeho dozrievania zahŕňa celé územie provincie Cuneo a obec Villafranca Piemonte v provincii Turín. Syr „Raschera d’Alpeggio“ CHOP okrúhleho alebo hranatého tvaru sa vyrába a necháva dozrieť výhradne na území obcí: Frabosa Soprana, Frabosa Sottana, Garessio (iba oblasť Valcasotto), Magliano Alpi (iba oblasť, ktorá hraničí s obcou Ormea), Montaldo Mondovì, Ormea, Pamparato, Roburent a Roccaforte Mondovì. Pokiaľ ide o tento druh syra „Raschera“, oblasti uvedených obcí nachádzajúce sa v nadmorskej výške nad 900 m sú jedinými miestami, odkiaľ môže pochádzať mlieko na jeho výrobu a kde môže syr dozrievať. Označenie „Raschera d‘Alpeggio“ sa používa pre syr, ktorý sa vyrába spracúvaním mlieka získaného od zvierat kŕmených trávou počas obdobia prechodu na horské pasienky od 1. júna do 15. októbra. Okrem pastvy môže krmivo dopĺňať najviac 10 % sušiny, ktorá sa podáva denne. Pokiaľ ide o nemigrujúce horské stáda, syr „Raschera d‘Alpeggio“ sa vyrába spracúvaním mlieka získaného od zvierat kŕmených trávou na pozemkoch, ktoré sa nachádzajú v nadmorskej výške nad 900 m, a to len na územiach uvedených obcí a v súlade s uvedenými požiadavkami týkajúcimi sa obdobia a krmiva.

Aby nedochádzalo k zámene u spotrebiteľov, región Piemont stanovil podmienky používania označenia „di Alpeggio“ na označení výrobku. V dôsledku toho výrobcovia syra „Raschera“ zosúladili svoje špecifikácie výrobku s týmito pravidlami.

— Zmena článku 6 špecifikácie výrobku a bodu 5 jednotného dokumentu

Touto zmenou sa zosúlaďuje veta o syridle so zmenou pravidla týkajúceho sa syridla.

Súčasné znenie:

„…používajú tekuté syridlo živočíšneho pôvodu…“

Nová verzia:

„… vysokokvalitné syridlo a zrážacie látky…“

Touto zmenou sa zabezpečuje, že informácie o súvislosti sú v súlade s požadovanou zmenou vo vzťahu k druhu syridla, ktoré sa môže použiť.

Okrem toho sa tam, kde sa uvádza odkaz na opis súvislostí s provinciou Cuneo, dopĺňa odkaz na obec Villafranca Piemonte v provincii Turín.

Táto obec sa dopĺňa do vymedzenej zemepisnej oblasti, aby bola súvislosť s oblasťou koherentná.

JEDNOTNÝ DOKUMENT

„Raschera“

EÚ č.: PDO-IT-0023-AM02 – 23. septembra 2020

CHOP (X) CHZO ( )

1. Názov (názvy) [CHOP alebo CHZO]

„Raschera“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku [uvedený v prílohe XI]

Trieda 1.3 – Syry

3.2. Opis výrobku, na ktorý sa vzťahuje názov uvedený v bode 1.

„Raschera“ je tučný alebo polotučný lisovaný syr z kravského mlieka (ktoré mohlo prejsť procesom tepelného ošetrenia), do ktorého možno primiešať malé dávky ovčieho a/alebo kozieho mlieka, ktoré je niekedy čiastočne odtučnené prostredníctvom povrchového odtučňovania a ktoré sa môže obohatiť o mliečne enzýmy a/alebo prírodné štartovacie kultúry. Používa sa ako lahôdkový syr a má tieto vlastnosti:

Tvar: okrúhly s mierne vypuklými stranami alebo hranatý s plochými stranami.

Rozmery:

— okrúhly bochník syra „Raschera“: priemer 30 až 40 cm, mierne vypuklé okraje vysoké 6 až 9 cm,

— hranatý bochník syra „Raschera“: dĺžka každej strany bochníka 28 až 40 cm, okraje nepravidelného tvaru vysoké 7 až 15 cm.

Hmotnosť:

— okrúhly syr „Raschera“: 5 až 9 kg,

— Hranatý syr „Raschera“: 6 až 10 kg.

Farba syrovej hmoty: biela alebo smotanová.

Kôra: tenká, sivej a/alebo červenkastej farby, niekedy so žltkastým nádychom, pružná, hladká a pravidelná, niekedy s červenkastými škvrnami na okrajoch, ktoré sa zvýrazňujú pri dlhšom dozrievaní, nie je vhodná na konzumáciu.

Štruktúra syrovej hmoty: pomerne pevné a pružné s drobnými riedko roztrúsenými a nepravidelnými otvormi, občas s výskytom jemných prirodzených žíl v blízkosti kôry.

Chuť: jemná, lahodná s typickou arómou a v prípade, že syr dostatočne dozrie, mierne výrazná a plná.

Obsah tuku v sušine: najmenej 32 %.

Rozmery a hmotnosť sa týkajú syra v počiatočnej fáze dozrievania.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Strava hovädzieho dobytka, prípadne oviec a/alebo kôz, musí pozostávať prevažne z čerstvého alebo konzervovaného rastlinného krmiva, prípadne zo sušeného krmiva z lúk, pastvín a lúčnych pastvín a zo sena z lúk s bohatým zastúpením rastlinných druhov, pričom väčšina tohto krmiva musí pochádzať z vymedzenej zemepisnej oblasti.

Ak sa používa živočíšne syridlo, musí obsahovať aspoň 80 % chymozínu. Môžu sa použiť zrážacie látky neživočíšneho pôvodu.

Označenie „Raschera d‘Alpeggio“ sa používa pre syr, ktorý sa vyrába spracúvaním mlieka získaného od zvierat kŕmených trávou počas obdobia prechodu na horské pasienky od 1. júna do 15. októbra. Okrem pastvy môže krmivo dopĺňať najviac 10 % sušiny, ktorá sa podáva denne. Pokiaľ ide o nemigrujúce horské stáda, syr „Raschera d‘Alpeggio“ sa vyrába spracúvaním mlieka získaného od zvierat kŕmených trávou na pozemkoch, ktoré sa nachádzajú v nadmorskej výške nad 900 m, a to len na územiach uvedených obcí a v súlade s uvedenými požiadavkami týkajúcimi sa obdobia a krmiva.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Dojné stáda, ktorých mlieko sa spracúva na výrobu syra „Raschera“, sa musia nachádzať vo vymedzenej zemepisnej oblasti.

Dojenie a spracúvanie mlieka musí prebiehať vo vymedzenej zemepisnej oblasti.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

—

3.6. Špecifické pravidlá označovania výrobku, na ktorý sa vzťahuje registrovaný názov

Označenie zhody pozostáva z papierovej etikety (s priemerom 25 cm na okrúhlom bochníku a s uhlopriečkou 25 cm na hranatom bochníku, so zeleným pozadím v prípade klasického syra a žltým pozadím v prípade syra s označením „d’Alpeggio“ [„z horských pasienkov“]) a z vypálenej značky, ktoré sa umiestňujú do stredu jednej z plochých strán pri uvádzaní na trh. Výrobky sa môžu uviesť na trh s chráneným označením pôvodu „Raschera“, až keď sa vybavia uvedenými značkami a etiketami.

Na pripevnenie papierovej etikety možno použiť potravinárske lepidlo.

Logo syra s CHOP „Raschera“ pozostáva zo štylizovaného písmena „R“. Logo syra „Raschera d’Alpeggio“ obsahuje písmeno „a“, ktoré sa nachádza vnútri štylizovaného písmena „R“.

Tieto logá sú vyrazené na mosadzných tabuľkách určených na vypaľovanie. Neoddeliteľnou súčasťou týchto log je trojciferné identifikačné číslo príslušnej syrárne alebo prevádzky, kde prebieha dozrievanie, ktoré sa umiestňuje pod písmeno „R“ alebo pod písmeno „R“ syra „d‘Alpeggio“. To isté logo (bez identifikačného čísla) je potom súčasťou papierovej etikety a musí tvoriť súčasť potvrdenia o povolení na predaj porciovaného syra.

4. Stručné vymedzenie zemepisnej oblasti

Oblasť výroby mlieka, výroby syra „Raschera“ (CHOP) a jeho dozrievania zahŕňa celé územie provincie Cuneo a obec Villafranca Piemonte v provincii Turín.

Syr „Raschera d’Alpeggio“ CHOP okrúhleho alebo hranatého tvaru sa vyrába a necháva dozrieť výhradne na území obcí: Frabosa Soprana, Frabosa Sottana, Garessio (iba oblasť Valcasotto), Magliano Alpi (iba oblasť, ktorá hraničí s obcou Ormea), Montaldo Mondovì, Ormea, Pamparato, Roburent a Roccaforte Mondovì. Pokiaľ ide o tento druh syra „Raschera“, oblasti uvedených obcí nachádzajúce sa v nadmorskej výške nad 900 m sú jedinými miestami, odkiaľ môže pochádzať mlieko na jeho výrobu a kde môže kde môže syr dozrievať.

5. Súvislosť so zemepisnou oblasťou

Pastviny prímorských Álp sa rozliehajú medzi Ligúrskym morom a Pádskou nížinou a vzhľadom na túto zemepisnú polohu sa vyznačujú pomerne bohatými zrážkami. Neďaleké more navyše citeľne zmierňuje teplotu ovzdušia, čo prispieva k značnému rastlinnému bohatstvu, ktoré týmto pastvinám dodáva veľký význam i z botanického hľadiska – zastúpenie bylinných druhov je mimoriadne pestré a nachádza sa tu vyše sto endemitov. Vďaka bohatstvu a rôznorodosti týchto bylín aj mlieko pasúceho sa dobytka získava typickú chuť a vôňu a jedinečné vlastnosti. Prímorský vplyv je badateľný aj v miestach, kde sa stretávajú úpätia pahorkov s priľahlou nížinou v okolí mesta Cuneo. Podnebie spolu s pedologickými vlastnosťami tejto nížiny aluviálneho pôvodu prispeli k tvorbe poddajných a prirodzene úrodných pôd, na ktorých sa darí veľmi kvalitným bylinám a senu s vysokým obsahom výživných látok. Podobne aj siláž a obilniny slúžiace na výkrm dobytka sa vyznačujú výdatným zastúpením výživných látok a výsledkom je mimoriadne kvalitné mlieko na výrobu syra. Za tieto vlastnosti krmivo vďačí najmä optimálnemu vystaveniu slnečnému svitu typickému pre Stredozemie, do ktorého túto oblasť už možno zaradiť, a teplotným výkyvom typickým pre kontinentálne podnebie, ktoré však zmierňuje spomínaný prímorský vplyv. Výnimočnosť provincie Cuneo od nepamäti spočíva v uvedených pôdnych a klimatických vlastnostiach, ako aj v legendárnej zručnosti miestnych pastierov a syrárov z menších i stredne veľkých syrární roztrúsených po celej okolitej nížine a v skutočnosti, že informovaní spotrebitelia poznajú a vyhľadávajú tradičné výrobky, akým je aj syr „Raschera“. Pre syr „Raschera“ je typická tenká pružná kôra sivej alebo sivožltkastej farby, niekedy až s červenkastým nádychom, a to najmä v prípade syra typu „d’Alpeggio“, ktorý môže pokrývať ušľachtilá pleseň, syrová hmota je pomerne pevná a pružná s drobnými, riedko roztrúsenými a nepravidelnými otvormi, chuť je jemná a lahodná s typickou arómou (v prípade syra typu „d’Alpeggio“ s buketom horských bylín) a v prípade, že syr dostatočne dozrie, mierne výrazná a plná. V neposlednom rade treba spomenúť hranatý tvar, ktorý v súčasnosti čoraz viac prevažuje nad okrúhlym (okrúhle bochníky predstavujú menej než 3 % celkovej produkcie) a pomáha spotrebiteľovi výrobok ľahko rozpoznať.

Osobitné vlastnosti syra „Raschera“ sú výsledkom prvotriednej kvality mlieka, ktoré pochádza výhradne z územia provincie Cuneo a obce Villafranca Piemonte v provincii Turín, ako aj miestnych postupov spracovania a dozrievania v prírodných pivniciach alebo klimatizovaných miestnostiach, kde sa udržiava rovnaká vlhkosť a teplota ako v prírodných jaskyniach, čo vplýva na kvalitu hotového výrobku.

Chuť syra je výsledkom vysokej kvality mlieka. Z mlieka používaného na výrobu syra „Raschera“ skutočne cítiť bohatstvo bylinných druhov vrátane viacerých endemitov, ktoré sa nachádzajú na dotknutom území.

Z hľadiska postupov spracovania je ústredný ľudský faktor. Miestni výrobcovia na zrážanie mlieka tradične používajú vysokokvalitné syridlo a môžu sa pochváliť rokmi overenou zručnosťou pri spracúvaní mlieka a krájaní syreniny. Syrenina sa pri spracúvaní dôkladne nakrája a rozmieša, aby vznikli hrudky vo veľkosti kukuričného zrna. Ak sa tento proces vykoná správne, syrová hmota získa pri dozrievaní pružnú štruktúru a vytvoria sa v ňom otvory.

Dozrievanie prebieha v prírodných pivniciach alebo klimatizovaných miestnostiach, kde sa udržiava rovnaká vlhkosť a teplota ako v prírodných jaskyniach. Takéto podmienky významným spôsobom prispievajú k tvorbe plesní na kôre, ako aj k jej typickej hrúbke a pružnosti.

Vďaka týmto skutočnostiam sa výroba syra „Raschera“ udržala už celé stáročia. Zo začiatku bola tradičná pre pasienky v oblasti Mondovì, no neskôr sa rozšírila aj na priľahlú nížinu v blízkosti mesta Cuneo, keďže v zime sa sem stáda presúvali, aby sa kŕmili miestnym senom. Tradícia sa v oblasti tak zakorenila, že dedinčania oddávna používajú slovo „raschera“ na označenie akéhokoľvek prvotriedneho syra.

Syr „Raschera“ sa tak stal celoročne vyhľadávaným výrobkom, ktorý neučaroval iba Piemontčanom, ale aj obyvateľom celého severného Talianska.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

Úplné znenie špecifikácie výrobku je dostupné na tomto webovom sídle: http://www.politicheagricole.it/flex/cm/pages/ServeBLOB.php/L/IT/IDPagina/3335

alebo prípadne:

priamo na domovskej stránke ministerstva poľnohospodárskej, potravinárskej a lesníckej politiky (www.politicheagricole.it) po kliknutí na položku „Qualità“ (vpravo hore na obrazovke), potom na „Prodotti DOP IGP STG“ (vľavo na obrazovke) a napokon na „Disciplinari di Produzione all’esame dell’UE“.

(1) Ú. v. EÚ L 343, 14.12.2012, s. 1.